**Ženske v Slovenski vojski**

Slovenska vojska je do leta 2003 temeljila na naborniškem sistemu, ki je vključeval samo moške državljane Republike Slovenije. Od vsega začetka pa so bile oborožene sile Republike Slovenije (tudi v času Teritorialne obrambe) kot aktivna struktura odprte za zaposlitev tako moških kot žensk, in to pod enakimi zakonskimi pogoji.

Proces profesionalizacije Slovenske vojske je bil končan leta 2004. Povečal je zastopanost žensk v vojaškem poklicu in hkrati izpostavil vprašanje integracije žensk v celo vrsto nalog, vključno z bojnimi nalogami v mirovnih misijah. Sledilo je povečano sprejemanje in prepoznavanje vloge žensk v vojski, kar je privedlo do aktivne podpore napotitvi žensk v mirovne operacije in misije. Vključevanje žensk v vse procese dela v Slovenski vojski na podlagi enake obravnave in enakih možnosti tako glede opravljanja dela kot napotitev na vojaško izobraževanje in usposabljanje omogoča pripadnicam Slovenske vojske enakopravne možnosti za napredovanje v činu ter s tem karierno pot.

Ženske so skladno z znanji in kompetencami kot pripadnice Slovenske vojske vključene v vsa področja dela v Slovenski vojski, zastopane so v vseh poveljstvih, enotah in zavodih.

Pripadnice Slovenske vojske opravljajo zahtevne naloge na visokih položajih tako doma kot tudi v tujini. V primerjavi z drugimi sodobnimi oboroženimi silami se Slovenska vojska s povprečjem 16,7 odstotka pripadnic v zadnjem desetletju uvršča v sam vrh zastopanosti žensk v državah članicah Nata. Pripadnice zasedajo položaje od taktične ravni do položajev na operativni in strateški ravni ter v tujini. Omogočena jim je kariera doseganja najvišjih položajev. To dokazuje imenovanje prve slovenske generalke na mesto načelnice Generalštaba Slovenske vojske leta 2018, kar je bilo hkrati tudi prvo imenovanje ženske na čelu oboroženih sil v okviru Natovih držav, verjetno tudi v svetovnem merilu. Tudi na čelu Ministrstva za obrambo sta bili že dve ministrici. Prva vojaška atašejka Slovenske vojske v tujini je bila imenovana leta 2014.

Pripadnice Slovenske vojske so bile aktivno vključene že v prvo mednarodno operacijo in misijo v tujini leta 1997. Povprečna zastopanost pripadnic Slovenske vojske v mednarodnih operacijah in misijah se je v zadnjem desetletju gibala med 7 in 11 odstotki. Poseben poudarek je na mešanih skupinah v sestavi skupin na terenu, kot so nadzorne skupine za zvezo pri Kforju. V misijah OZN sta delovali poveljnici slovenskih kontingentov, in sicer na misiji Unficip na Cipru leta 2000 in misiji Unifil v Libanonu leta 2017.

Na Ministrstvu za obrambo in v Slovenski vojski si prizadevamo za uspešno izvajanje politike enakosti spolov, vključevanje vidika spola ter uresničevanje vsebin Agende 1325 o ženskah, miru in varnosti.

Na dan 1. 3. 2021

|  |  |  |
| --- | --- | --- |
| **STALNA SESTAVA SV** – podatki za marec 2021 | **Število** | **Delež**  |
| Častniki | 1.034 | 16,3 % |
| Podčastniki | 1.919 | 30,2 % |
| Vojaki | 2.293 | 36,1 % |
| Višji vojaški uslužbenci |  269 | 4,2 % |
| Nižji vojaški uslužbenci |  407 | 6,4 % |
| Civilne osebe |  434 | 6,8 % |
| **Skupaj** | **6.356** | **100 %** |
| Moški | 5.305 | 83,5 % |
| Ženske | 1.051 | 16,5 % |